Document ID: 32009R0719

KOMISJONI MÄÄRUS (EÜ) nr 719/2009,
6. august 2009,
millega muudetakse määrust (EÜ) nr 1251/2008 seoses loeteluga kolmandatest riikidest ja territooriumidest, kust võib ühendusse importida teatavaid koorikloomi ja dekoratiivseid veeloomi
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 24. oktoobri 2006. aasta direktiivi 2006/88/EÜ vesiviljelusloomade ja vesiviljelustoodete loomatervishoiunõuete ning teatavate veeloomadel esinevate taudide ennetamise ja tõrje kohta, (1) eriti selle artiklit 22,
ning arvestades järgmist:
(1)
Direktiivis 2006/88/EÜ on sätestatud loomatervishoiunõuded, mida tuleb kohaldada vesiviljelusloomade ja vesiviljelustoodete turuleviimise ja ühendusse importimise ning läbi ühenduse toimuva transiidi suhtes. Direktiivis on sätestatud, et vesiviljelusloomi ja vesiviljelustooteid tuuakse ühendusse ainult nendest kolmandatest riikidest või kolmandate riikide osadest, mis on kantud direktiivis osutatud korras koostatud ja pidevalt ajakohastavasse loetellu.
(2)
Komisjoni 12. detsembri 2008. aasta määruse (EÜ) nr 1251/2008 (millega rakendatakse nõukogu direktiivi 2006/88/EÜ seoses vesiviljelusloomade ja vesiviljelustoodete turuleviimise tingimuste ja sertifitseerimisnõuetega ja ühendusse importimisega ning millega sätestatakse vektorliikide loetelu) (2) artikliga 11 on kehtestatud suletud dekoratiivrajatiste jaoks ettenähtud dekoratiivsete veeloomade importimise eeskirjad.
(3)
Vastavalt kõnealuse määruse artikli 11 lõikele 2 võivad liikmesriigid lubada importida ühendusse dekoratiivkalu, mis ei kuulu liiki, mis on vastuvõtlikud direktiivi 2006/88/EÜ IV lisa II osas loetletud taudidele, ning suletud dekoratiivrajatiste jaoks ettenähtud dekoratiivmolluskeid ja -koorikloomi üksnes kolmandatest riikidest või territooriumidelt, mis kuuluvad Maailma Loomatervishoiu Organisatsiooni. See säte tagab, et kõnealuste loomadega seotud asjakohased epidemioloogilised andmed on kättesaadavad kõigile Maailma Loomatervishoiu Organisatsiooni (OIE) liikmetele.
(4)
Määruse (EÜ) nr 1251/2008 III lisas on esitatud loetelu kolmandatest riikidest, territooriumidest, tsoonidest ja piirkondadest, millest lubatakse importida kasvanduste, püügitiikide ja avatud dekoratiivrajatiste jaoks ettenähtud vesiviljelusloomi ning dekoratiivkalu, mis on vastuvõtlikud ühele või mitmele direktiivi 2006/88/EÜ IV lisa II osas loetletud taudile ja mis on ette nähtud suletud dekoratiivrajatiste jaoks.
(5)
Vaikse ookeani ühenduse sekretariaat on rahvusvaheline organisatsioon, mis pakub 22 Vaikse ookeani saareriigile ja territooriumile tehnilist abi, poliitilist nõu, koolitus- ja teadusteenuseid sellistes valdkondades, nagu tervishoid, inimareng, põllumajandus, metsandus ja kalandus. Teatavad Vaikse ookeani ühenduse sekretariaadi liikmed ei kuulu Maailma Loomatervishoiu Organisatsiooni.
(6)
Maailma Loomatervishoiu Organisatsioon ja Vaikse ookeani ühenduse sekretariaat sõlmisid 1999. aasta septembris kokkuleppe. Vastavalt sellele kokkuleppele soodustab Vaikse ookeani ühenduse sekretariaat oma liikmete, kes ei kuulu Maailma Loomatervishoiu Organisatsiooni, osalemist OIE loomatervise ja veeloomatervise teabevõrgus.
(7)
Kõnealuse kokkuleppe lisas, mille Vaikse ookeani ühenduse sekretariaat ja Maailma Loomatervishoiu Organisatsioon sõlmisid 10. aprillil 2003, on sätestatud poolte koostöö Vaikse ookeani saareriikide ja territooriumide piirkondliku loomatervise infosüsteemi arendamiseks, haldamiseks ja levitamiseks.
(8)
31. märtsil 2009 ja 30. aprillil 2009 saadetud kirjades teavitas Vaikse ookeani ühenduse sekretariaat komisjoni, et mõned nende liikmed, kes ei kuulu Maailma Loomatervishoiu Organisatsiooni, saavad taude käsitlevat asjakohast teavet üles laadida OIE ülemaailmsesse loomatervishoiu infosüsteemi vastavalt OIE kriteeriumidele alates 2009. aasta maist.
(9)
Seetõttu on asjakohane muuta määruse (EÜ) nr 1251/2008 artikli 11 lõiget 2, et lubada importida dekoratiivkalu, mis ei kuulu liiki, mis on vastuvõtlikud direktiivi 2006/88/EÜ IV lisa II osas loetletud taudidele, ning suletud dekoratiivrajatiste jaoks ettenähtud dekoratiivmolluskeid ja -koorikloomi ka kolmandatest riikidest või territooriumidelt, mis ei kuulu Maailma Loomatervishoiu Organisatsiooni, kuid kellel on ametlik kokkulepe selle organisatsiooniga osalemaks OIE loomatervise ja veeloomatervise teabevõrgus.
(10)
Ameerika Ühendriigid on kinnitanud, et Puerto Ricot, USA Neitsisaari, Ameerika Samoad, Guami ja Põhja-Mariaani saari peetakse Ühendriikide territooriumideks ning USA pädev asutus vastutab OIE-le loomataudidest teatamise eest.
(11)
Määruse III lisa tuleks samuti vastavalt muuta, et lisada loetellu asjaomased Vaikse ookeani ühenduse sekretariaadi liikmed.
(12)
Vastavalt nõukogu 28. jaanuari 1991. aasta direktiivile 91/67/EMÜ, mis käsitleb loomatervishoiunõudeid akvakultuurloomade ja -toodete turuleviimise suhtes, (3) pidid liikmesriigid tagama, et kolmandatest riikidest imporditavate vesiviljelusloomade ja -toodete suhtes kohaldatakse vähemalt samaväärseid tingimusi, kui ühenduses toodetavate ja turule viidavate toodete suhtes.
(13)
Direktiivi 91/67/EMÜ kehtimise ajal oli koorikloomade import Ameerika Ühendriikidest kasvanduste, püügitiikide ja avatud dekoratiivrajatiste jaoks liikmesriikides lubatud. See direktiiv tunnistati kehtetuks ja asendati direktiiviga 2006/88/EÜ, millega ühtlustati kõnealuse impordi puhul rakendatavaid loomatervishoiunõudeid.
(14)
Määruse (EÜ) nr 1251/2008 artikli 20 lõike 3 punktis b on sätestatud üleminekuperiood, mille jooksul võib ühendusse jätkuvalt importida kasvanduste, püügitiikide ja avatud dekoratiivrajatiste jaoks ettenähtud koorikloomade partiisid vastavalt korrale, mis kehtis enne direktiivi 2006/88/EÜ jõustumist. Üleminekuperiood lõpeb 30. juunil 2009.
(15)
Seetõttu tuleks Ameerika Ühendriigid kanda määruse (EÜ) nr 1251/2008 III lisasse kuni kestavad direktiivi 2006/88/EÜ kohased kohapealsed kontrollid vastavuse tõendamiseks ühenduse loomatervishoiueeskirjadele.
(16)
Seetõttu tuleks määruse (EÜ) nr 1251/2008 III lisa vastavalt muuta.
(17)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1251/2008 muudetakse järgmiselt.
1)
Artikli 11 lõige 2 asendatakse järgmisega:
„2. Dekoratiivkalu, mis ei kuulu liiki, mis on vastuvõtlikud direktiivi 2006/88/EÜ IV lisa II osas loetletud taudidele, ning dekoratiivmolluskeid ja -koorikloomi, mis on ette nähtud suletud dekoratiivrajatiste jaoks, imporditakse ühendusse ainult kolmandatest riikidest või territooriumidelt,
a)
mis kuuluvad Maailma Loomatervishoiu Organisatsiooni või
b)
mis on loetletud III lisas ning kellel on ametlik kokkulepe Maailma Loomatervishoiu Organisatsiooniga loomade tervislikku seisundit käsitleva teabe regulaarseks edastamiseks selle organisatsiooni liikmetele.”
2)
III lisa asendatakse käesoleva määruse lisas esitatud tekstiga.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Seda kohaldatakse alates 1. oktoobrist 2009.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. august 2009

Labels: 1
5
20
0
3
7
6
15